« »

# අංගුත්තර නිකාය

# දසක නිපාතෝ

## 10.2.2.3. නිට්ඨංගත සුත්තං

### 10.2.2.3. නිෂ්ඨාවට පත්වීම ගැන වදාළ දෙසුම

සැවැත් නුවර දී ය ………..

මහණෙනි, යම් කෙනෙක් මා කෙරෙහි ශ්‍රද්ධාවෙන් නිෂ්ඨාවට පත්වූවාහු වෙත් ද, ඒ සියල්ලෝ ම දිට්ඨිසම්පන්නයෝ ය. ඒ දිට්ඨිසම්පන්නයන්ගෙන් පස් දෙනෙකු මෙලොවදී ම නිෂ්ඨාවට පත්වෙති. පස්දෙනෙකු මෙලොවින් බැහැර නිෂ්ඨාවට පත්වෙති. මහණෙනි, මෙලොව දී කවර පස් දෙනෙකුගේ නිෂ්ඨාවක් තිබේ ද? එනම් සත්තක්ඛත්තු පරමයාගේ ය, කෝලංකෝලයාගේ ය, ඒකබීජීයහුගේ ය, සකදාගාමීහු ගේ ය, යමෙක් මේ ජීවිතයේ දී ම අරහත්වයට පත් වෙයි නම් ඔහුගේ ය යන මේ පස් දෙනාගේ නිෂ්ඨාව මෙලොවෙහි දී ම වේ.

මහණෙනි, මෙලොවින් බැහැර නිෂ්ඨාවට පත්වන්නේ කවර පස් දෙනෙකුගේ ද? එනම් සුද්ධාවාසයෙහි උපදින අතරෙහි ම පිරිනිවී යන සුළු අන්තරා පරිනිබ්බායිහුගේ ය. සුද්ධාවාස බඹලොවෙහි උපන් සැණින් පිරිනිවී යන සුළු උපහච්ච පරිනිබ්බායිහුගේ ය. සුද්ධාවාස බඹලොවෙහි අඩක් ආයු ගෙවා පිරිනිවී යන සුළු අසංඛාර පරිනිබ්බායිහුගේ ය. සුද්ධාවාස බඹලොවෙහි සම්පූර්ණ ආයු කාලය ගෙවා පිරිනිවී යන සුළු සසංඛාර පරිනිබ්බායිහුගේ ය. කෙමෙන් ඉහළට යමින් අකනිටා බඹලොව දක්වා ගොස් පිරිනිවී යන සුළු උද්ධංසෝත අකනිට්ඨගාමීහුගේ ය. මේ පස් දෙනා මෙලොවින් බැහැර නිෂ්ඨාව ලබයි. මහණෙනි, යම් කෙනෙක් මා කෙරෙහි ශ්‍රද්ධාවෙන් නිෂ්ඨාවට පත්වූවාහු වෙත් ද, ඒ සියල්ලෝ ම දිට්ඨිසම්පන්නයෝ ය. ඒ දිට්ඨිසම්පන්නයන්ගෙන් මේ පස් දෙනා මේ ලෝකයෙහි දී නිෂ්ඨාවට පත්වෙති. මේ පස්දෙනා මෙලොවින් බැහැර නිෂ්ඨාවට පත්වෙති.

සාදු! සාදු!! සාදු!!!

නිට්ඨංගත සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an6_10-2-2-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M