« »

# සංයුත්ත නිකාය

# නිදාන වග්ගෝ

## 1.3.3. උපනිස සුත්තං

### 1.3.3. කරුණු සහිතව ඇතිවීම ගැන වදාළ දෙසුම

#### සාවත්‌ථියං…

සැවැත් නුවරදී ………………

#### ජානතෝ අහං භික්ඛවේ, පස්‌සතෝ ආසවානං ඛයං වදාමි. නෝ අජානතෝ නෝ අපස්‌සතෝ. කිඤ්‌ච භික්ඛවේ ජානතෝ කිං පස්‌සතෝ ආසවානං ඛයෝ හෝති? ඉති රූපං ඉති රූපස්‌ස සමුදයෝ ඉති රූපස්‌ස අත්ථංගමෝ, ඉති වේදනා ….(පෙ)…. ඉති සඤ්‌ඤා ….(පෙ)…. ඉති සංඛාරා ….(පෙ)…. ඉති විඤ්‌ඤාණං ඉති විඤ්‌ඤාණස්‌ස සමුදයෝ ඉති විඤ්‌ඤාණස්‌ස අත්ථංගමෝති. ඒවං ඛෝ භික්ඛවේ ජානතෝ ඒවං පස්‌සතෝ ආසවානං ඛයෝ හෝති.

පින්වත් මහණෙනි, මා කෙලෙසුන්ගේ ප්‍රහාණය ගැන කියන්නේ එය දන්නා කෙනාට, දක්නා කෙනාට මිස නොදන්නා, නොදක්නා කෙනාට නම් නොවෙයි. පින්වත් මහණෙනි, කුමක් දන්නා, කුමක් දක්නා කෙනාගේද කෙලෙසුන් ප්‍රහාණය වී යන්නේ?

එනම්, ‘මෙය තමයි රූපය, මෙහෙමයි දිගින් දිගට රූපයේ පැවැත්ම හටගන්නේ. මේ විදිහටයි රූපය සදහටම නැති වී යන්නේ. මෙය තමයි විඳීම …. (පෙ) …. මෙය තමයි සඤ්ඤාව …. (පෙ) …. මේවා තමයි සංස්කාර …. (පෙ) …. මෙය තමයි විඤ්ඤාණය, මෙහෙමයි දිගින් දිගට විඤ්ඤාණයේ පැවැත්ම හටගන්නේ. මේ විදිහටයි විඤ්ඤාණය සදහටම නැති වී යන්නේ’ කියල පින්වත් මහණෙනි, ඔය විදිහට දන්නා කෙනාගේ, දක්නා කෙනාගේ තමයි කෙලෙසුන් ප්‍රහාණය වී යන්නේ.

#### යම්‌පිස්‌ස තං භික්ඛවේ, ඛයස්‌මිං ඛයේ ඤාණං, තම්‌පි සඋපනිසං වදාමි, නෝ අනුපනිසං. කා ච භික්ඛවේ ඛයේ ඤාණස්‌ස උපනිසා? විමුත්‌තීතිස්‌ස වචනීයං. විමුත්‌තිම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ විමුත්‌තියා උපනිසා? විරාගෝතිස්‌ස වචනීයං. විරාගම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ විරාගස්‌ස උපනිසා? නිබ්‌බිදාතිස්‌ස වචනීයං. නිබ්‌බිදම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ නිබ්‌බිදාය උපනිසා? යථාභූතඤාණදස්‌සනන්‌තිස්‌ස වචනීයං.

පින්වත් මහණෙනි, අරහත්වය පිණිස ආශ්‍රවයන් ක්ෂය වී යද්දී ඇතිවෙන ආශ්‍රවයන් ක්ෂය වීම පිළිබඳව යම් ඤාණයක් ඇත්නම්, ඒ ඤාණය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ආශ්‍රවයන් ක්ෂය වීම පිළිබඳ ඤාණය ලැබීමට හේතු වූ කරුණ කුමක්ද? එයට කිව යුත්තේ තණ්හාවෙන් නිදහස් වීම (විමුක්තිය) කියාය.

පින්වත් මහණෙනි, තණ්හාවෙන් නිදහස් වීම පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, තණ්හාවෙන් නිදහස් වීමට හේතු වූ කරුණ කුමක්ද? එයට කිව යුත්තේ නොඇලීම කියාය.

පින්වත් මහණෙනි, නොඇලීම පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, නොඇලීමට හේතු වූ කරුණ කුමක්ද? එයට කිව යුත්තේ අවබෝධයෙන්ම කළකිරීම කියාය.

පින්වත් මහණෙනි, අවබෝධයෙන්ම කළකිරීම පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, අවබෝධයෙන්ම කළකිරීමට හේතු වූ කරුණ කුමක්ද? එයට කිව යුත්තේ ඒ ආකාරයෙන්ම සැබෑ තත්වය දැකීම නම් වූ යථාභූත ඤාණදර්ශනය කියාය.

#### යථාභූතඤාණදස්‌සනම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ යථාභූතඤාණදස්‌සනස්‌ස උපනිසා? සමාධීතිස්‌ස වචනීයං. සමාධිම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ සමාධිස්‌ස උපනිසා? සුඛන්‌තිස්‌ස වචනීයං. සුඛම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ සුඛස්‌ස උපනිසා? පස්‌සද්‌ධීතිස්‌ස වචනීයං. පස්‌සද්‌ධිම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ පස්‌සද්‌ධියා උපනිසා? පීතීතිස්‌ස වචනීයං. පීතිම්‌පහං භික්ඛවේ සඋපනිසං වදාමි නෝ අනුපනිසං. කා ච භික්ඛවේ පීතියා උපනිසා? පාමුජ්‌ජන්‌තිස්‌ස වචනීයං. පාමුජ්‌ජම්‌පහං භික්ඛවේ සඋපනිසං වදාමි, නෝ අනුපනිසං.

පින්වත් මහණෙනි, යථාභූත ඤාණදර්ශනය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, යථාභූත ඤාණදර්ශනයට හේතු වූ කරුණ කුමක්ද? එයට කිව යුත්තේ සමාධිය කියාය.

පින්වත් මහණෙනි, සමාධිය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, සමාධියට හේතු වූ කරුණ කුමක්ද? එයට කිව යුත්තේ සැපය කියාය.

පින්වත් මහණෙනි, සැපය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, සැපයට හේතු වූ කරුණ කුමක්ද? එයට කිව යුත්තේ කායික මානසික සැහැල්ලු බව කියාය.

පින්වත් මහණෙනි, කායික මානසික සැහැල්ලු බව පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, කායික මානසික සැහැල්ලු බවට හේතු වූ කරුණ කුමක්ද? එයට කිව යුත්තේ ප්‍රීතිය කියාය.

පින්වත් මහණෙනි, ප්‍රීතිය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ප්‍රීතියට හේතු වූ කරුණ කුමක්ද? එයට කිව යුත්තේ ප්‍රමුදිත බව කියාය.

#### කා ච භික්ඛවේ, පාමුජ්‌ජස්‌ස උපනිසා? සද්‌ධාතිස්‌ස වචනීයං. සද්‌ධම්‌පහං භික්ඛවේ, සඋපනිසං වදාමි, නෝ අනුපනිසං. කා ච භික්ඛවේ, සද්‌ධාය උපනිසා? දුක්‌ඛන්‌තිස්‌ස වචනීයං. දුක්‌ඛම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ දුක්‌ඛස්‌ස උපනිසා? ජාතීතිස්‌ස වචනීයං. ජාතිම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ ජාතියා උපනිසා? භවෝතිස්‌ස වචනීයං. භවම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ භවස්‌ස උපනිසා? උපාදානන්‌තිස්‌ස වචනීයං. උපාදානම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ උපාදානස්‌ස උපනිසා? තණ්‌හාතිස්‌ස වචනීයං. තණ්‌හම්‌පහං භික්ඛවේ සඋපනිසං වදාමි, නෝ අනුපනිසං.

පින්වත් මහණෙනි, ප්‍රමුදිත බව පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ප්‍රමුදිත බවට හේතු වූ කරුණ කුමක්ද? එයට කිව යුත්තේ ශ්‍රද්ධාව කියාය.

පින්වත් මහණෙනි, ශ්‍රද්ධාව පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ශ්‍රද්ධාවට හේතු වූ කරුණ කුමක්ද? එයට කිව යුත්තේ දුක කියාය.

පින්වත් මහණෙනි, දුක පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, දුකට හේතු වූ කරුණ කුමක්ද? එයට කිව යුත්තේ ඉපදීම කියාය.

පින්වත් මහණෙනි, ඉපදීම පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ඉපදීමට හේතු වූ කරුණ කුමක්ද? එයට කිව යුත්තේ භවය කියාය.

පින්වත් මහණෙනි, භවය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, භවයට හේතු වූ කරුණ කුමක්ද? එයට කිව යුත්තේ උපාදාන කියාය.

පින්වත් මහණෙනි, උපාදාන පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, උපාදානයට හේතු වූ කරුණ කුමක්ද? එයට කිව යුත්තේ තණ්හාව කියාය.

#### කා ච භික්ඛවේ තණ්‌හාය උපනිසා? වේදනාතිස්‌ස වචනීයං. වේදනම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ වේදනාය උපනිසා? ඵස්සෝතිස්‌ස වචනීයං. ඵස්සම්‌පහං භික්ඛවේ සඋපනිසං වදාමි, නෝ අනුපනිසං.

පින්වත් මහණෙනි, තණ්හාව පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, තණ්හාවට හේතු වූ කරුණ කුමක්ද? එයට කිව යුත්තේ විඳීම කියාය.

පින්වත් මහණෙනි, විඳීම පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, විඳීමට හේතු වූ කරුණ කුමක්ද? එයට කිව යුත්තේ ස්පර්ශය කියාය.

#### කා ච භික්ඛවේ ඵස්සස්ස උපනිසා? සළායතනන්‌තිස්‌ස වචනීයං, සළායතනම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ සළායතනස්ස උපනිසා? නාමරූපන්‌තිස්‌ස වචනීයං, නාමරූපම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ නාමරූපස්ස උපනිසා? විඤ්‌ඤාණන්‌තිස්‌ස වචනීයං, විඤ්ඤාණම්‌පහං භික්ඛවේ සඋපනිසං වදාමි, නෝ අනුපනිසං. කා ච භික්ඛවේ විඤ්ඤාණස්ස උපනිසා? සංඛාරාතිස්‌ස වචනීයං. සංඛාරේපහං භික්ඛවේ සඋපනිසේ වදාමි, නෝ අනුපනිසේ. කා ච භික්ඛවේ සංඛාරානං උපනිසා? අවිජ්‌ජාතිස්‌ස වචනීයං.

පින්වත් මහණෙනි, ස්පර්ශය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ස්පර්ශයට හේතු වූ කරුණ කුමක්ද? එයට කිව යුත්තේ ආයතන හය කියාය.

පින්වත් මහණෙනි, ආයතන හය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, ආයතන හයට හේතු වූ කරුණ කුමක්ද? එයට කිව යුත්තේ නාමරූප කියාය.

පින්වත් මහණෙනි, නාමරූප පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, නාමරූපයට හේතු වූ කරුණ කුමක්ද? එයට කිව යුත්තේ විඤ්ඤාණය කියාය.

පින්වත් මහණෙනි, විඤ්ඤාණය පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, විඤ්ඤාණයට හේතු වූ කරුණ කුමක්ද? එයට කිව යුත්තේ සංස්කාර කියාය.

පින්වත් මහණෙනි, සංස්කාර පවා කරුණු සහිතව ඇතිවෙනවා කියලයි මං කියන්නේ. කරුණු රහිතව නම් නොවේ. පින්වත් මහණෙනි, සංස්කාරවලට හේතු වූ කරුණ කුමක්ද? එයට කිව යුත්තේ අවිද්‍යාව කියාය.

#### ඉති ඛෝ භික්ඛවේ, අවිජ්‌ජූපනිසා සංඛාරා. සංඛාරූපනිසං විඤ්‌ඤාණං. විඤ්‌ඤාණූපනිසං නාමරූපං. නාමරූපූපනිසං සළායතනං . සළායතනූපනිසෝ ඵස්සෝ. ඵස්‌සූපනිසා වේදනා. වේදනූපනිසා තණ්‌හා. තණ්‌හූපනිසං උපාදානං. උපාදානූපනිසෝ භවෝ. භවූපනිසා ජාති. ජාතූපනිසං දුක්‌ඛං. දුක්‌ඛූපනිසා සද්‌ධා. සද්‌ධූපනිසං පාමුජ්‌ජං. පාමුජ්‌ජූපනිසා පීති. පීතූපනිසා පස්‌සද්‌ධි. පස්‌සද්‌ධූපනිසං සුඛං. සුඛූපනිසෝ සමාධි. සමාධූපනිසං යථාභූතඤාණදස්‌සනං. යථාභූතඤාණදස්‌සනූපනිසා නිබ්‌බිදා. නිබ්‌බිදූපනිසෝ විරාගෝ. විරාගූපනිසා විමුත්‌ති. විමුත්‌තූපනිසං ඛයේ ඤාණං.

පින්වත් මහණෙනි, ඔන්න ඔය විදිහට අවිද්‍යාව හේතු කරගෙනයි සංස්කාර ඇතිවෙන්නේ. සංස්කාර හේතු කරගෙනයි විඤ්ඤාණය ඇතිවෙන්නේ. විඤ්ඤාණය හේතු කරගෙනයි නාමරූප ඇතිවෙන්නේ. නාමරූප හේතු කරගෙනයි ආයතන හය ඇතිවෙන්නේ. ආයතන හය හේතු කරගෙනයි ස්පර්ශය ඇතිවෙන්නේ. ස්පර්ශය හේතු කරගෙනයි විඳීම ඇතිවෙන්නේ. විඳීම හේතු කරගෙනයි තණ්හාව ඇතිවෙන්නේ. තණ්හාව හේතු කරගෙනයි උපාදාන ඇතිවෙන්නේ. උපාදාන හේතු කරගෙනයි භවය ඇතිවෙන්නේ. භවය හේතු කරගෙනයි ඉපදීම ඇතිවෙන්නේ. ඉපදීම හේතු කරගෙනයි දුක ඇතිවෙන්නේ. දුක හේතු කරගෙනයි ශ්‍රද්ධාව ඇතිවෙන්නේ. ශ්‍රද්ධාව හේතු කරගෙනයි ප්‍රමුදිත බව ඇතිවෙන්නේ. ප්‍රමුදිත බව හේතු කරගෙනයි ප්‍රීතිය ඇතිවෙන්නේ. ප්‍රීතිය හේතු කරගෙනයි කායික මානසික සැහැල්ලු බව ඇතිවෙන්නේ. කායික මානසික සැහැල්ලු බව හේතු කරගෙනයි සැපය ඇතිවෙන්නේ. සැපය හේතු කරගෙනයි සමාධිය ඇතිවෙන්නේ. සමාධිය හේතු කරගෙනයි යථාභූත ඤාණදර්ශනය ඇතිවෙන්නේ. යථාභූත ඤාණදර්ශනය හේතු කරගෙනයි අවබෝධයෙන්ම කලකිරීම ඇතිවෙන්නේ. අවබෝධයෙන්ම කලකිරීම හේතු කරගෙනයි නොඇලීම ඇතිවෙන්නේ. නොඇලීම හේතු කරගෙනයි තණ්හාවෙන් නිදහස් වීම ඇතිවෙන්නේ. තණ්හාවෙන් නිදහස් වීම හේතු කරගෙනයි ආශ්‍රවයන් ක්ෂය වීම පිළිබඳව ඤාණය ඇතිවෙන්නේ.

#### සෙය්‍යථාපි භික්ඛවේ, උපරිපබ්‌බතේ ථුල්‌ලඵුසතකේ දේවේ වස්‌සන්‌තේ තං උදකං යථානින්‌නං පවත්‌තමානං පබ්‌බතකන්‌දර පදරසාඛා පරිපූරේති, පබ්‌බතකන්‌දර පදරසාඛා පරිපූරා කුසොබ්‌භේ පරිපූරෙන්‌ති. කුසොබ්‌භා පරිපූරා මහාසොබ්‌භේ පරිපූරෙන්‌ති. මහාසොබ්‌භා පරිපූරා කුන්‌නදියෝ පරිපූරෙන්‌ති. කුන්‌නදියෝ පරිපූරායෝ මහානදියෝ පරිපූරෙන්‌ති. මහානදියෝ පරිපූරායෝ මහාසමුද්‌දං පරිපූරෙන්‌ති.

පින්වත් මහණෙනි, කන්දක් මුදුනට ලොකු දිය බිංදු ඇති වැස්සක් වහිද්දි ඒ වතුර පහත් බිමට ගලාගෙන එනවා. ඒ වතුරෙන් කන්දේ දිය ඇලි පිරෙනවා. දිය අගල් පිරෙනවා. කන්දේ දිය ඇලි පිරෙන කොට, දිය අගල් පිරෙන කොට කුඩා වැව් පිරෙනවා. කුඩා වැව් පිරෙන කොට මහ වැව් පිරෙනවා. මහ වැව් පිරෙන කොට කුඩා ගංගා පිරෙනවා. කුඩා ගංගා පිරෙන කොට මහා ගංගා පිරෙනවා. මහා ගංගා පිරෙන කොට මහා සාගරය පිරෙනවා.

#### ඒවමේව ඛෝ භික්ඛවේ, අවිජ්‌ජූපනිසා සංඛාරා. සංඛාරූපනිසං විඤ්‌ඤාණං. විඤ්‌ඤාණූපනිසං නාමරූපං. නාමරූපූපනිසං සළායතනං. සළායතනූපනිසෝ ඵස්සෝ. ඵස්‌සූපනිසා වේදනා. වේදනූපනිසා තණ්‌හා. තණ්‌හූපනිසං උපාදානං. උපාදානූපනිසෝ භවෝ. භවූපනිසා ජාති. ජාතූපනිසං දුක්‌ඛං. දුක්‌ඛූපනිසා සද්‌ධා. සද්‌ධූපනිසං පාමොජ්‌ජං. පාමොජ්‌ජූපනිසා පීති. පීතූපනිසා පස්‌සද්‌ධි. පස්‌සද්‌ධූපනිසං සුඛං. සුඛූපනිසෝ සමාධි. සමාධූපනිසං යථාභූතඤාණදස්‌සනං. යථාභූතඤාණදස්‌සනූපනිසා නිබ්‌බිදා. නිබ්‌බිදූපනිසෝ විරාගෝ. විරාගූපනිසා විමුත්‌ති. විමුත්‌තූපනිසං ඛයේ ඤාණන්‌ති.

පින්වත් මහණෙනි, ඔන්න ඔය විදිහට අවිද්‍යාව හේතු කරගෙනයි සංස්කාර ඇතිවෙන්නේ. සංස්කාර හේතු කරගෙනයි විඤ්ඤාණය ඇතිවෙන්නේ. විඤ්ඤාණය හේතු කරගෙනයි නාමරූප ඇතිවෙන්නේ. නාමරූප හේතු කරගෙනයි ආයතන හය ඇතිවෙන්නේ. ආයතන හය හේතු කරගෙනයි ස්පර්ශය ඇතිවෙන්නේ. ස්පර්ශය හේතු කරගෙනයි විඳීම ඇතිවෙන්නේ. විඳීම හේතු කරගෙනයි තණ්හාව ඇතිවෙන්නේ. තණ්හාව හේතු කරගෙනයි උපාදාන ඇතිවෙන්නේ. උපාදාන හේතු කරගෙනයි භවය ඇතිවෙන්නේ. භවය හේතු කරගෙනයි ඉපදීම ඇතිවෙන්නේ. ඉපදීම හේතු කරගෙනයි දුක ඇතිවෙන්නේ. දුක හේතු කරගෙනයි ශ්‍රද්ධාව ඇතිවෙන්නේ. ශ්‍රද්ධාව හේතු කරගෙනයි ප්‍රමුදිත බව ඇතිවෙන්නේ. ප්‍රමුදිත බව හේතු කරගෙනයි ප්‍රීතිය ඇතිවෙන්නේ. ප්‍රීතිය හේතු කරගෙනයි කායික මානසික සැහැල්ලු බව ඇතිවෙන්නේ. කායික මානසික සැහැල්ලු බව හේතු කරගෙනයි සැපය ඇතිවෙන්නේ. සැපය හේතු කරගෙනයි සමාධිය ඇතිවෙන්නේ. සමාධිය හේතු කරගෙනයි යථාභූත ඤාණදර්ශනය ඇතිවෙන්නේ. යථාභූත ඤාණදර්ශනය හේතු කරගෙනයි අවබෝධයෙන්ම කලකිරීම ඇතිවෙන්නේ. අවබෝධයෙන්ම කලකිරීම හේතු කරගෙනයි නොඇලීම ඇතිවෙන්නේ. නොඇලීම හේතු කරගෙනයි තණ්හාවෙන් නිදහස් වීම ඇතිවෙන්නේ. තණ්හාවෙන් නිදහස් වීම හේතු කරගෙනයි ආශ්‍රවයන් ක්ෂය වීම පිළිබඳව ඤාණය ඇතිවෙන්නේ.

සාදු! සාදු!! සාදු!!!

උපනිස සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/sn2_1-3-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M