« »

# ඛුද්දක නිකාය

# සුත්ත නිපාතෝ

## 11. රාහුල සුත්තං

### 11. රාහුල සමිඳුන් නිසා වදාළ දෙසුම

#### 337. කච්චි අභිණ්හසංවාසා නාවජානාසි පණ්ඩිතං
උක්කාධාරෝ මනුස්සානං කච්චි අපචිතෝ තයා

(භාග්‍යවතුන් වහන්සේ)

නුවණින් යුතු තෙරුන්ගෙ ළඟ – නිරතුරුව ම වසනා විට
කල් ගෙවන්නෙ ඔබ රාහුල – අවමානය නොකර නේද?
මිනිසුන් ගේ අඳුරු ලෝක – එළිය කරන පහන දරන
ඒ උත්තම තෙරිඳුන් හට – ඔබ නිති පුදනවා නේද?

#### 338. නාහං අභිණ්හසංවාසා අවජානාමි පණ්ඩිතං
උක්කාධාරෝ මනුස්සානං නිච්චං අපචිතෝ මයා

(රාහුල සමිඳු)

නුවණින් යුතු තෙරුන් ගෙ ළඟ – නිරතුරුව ම වසද්දි මම
කල්ගෙවන්නෙ සමිඳාණනි – කිසිදු අවමනක් නොම කොට
මිනිසුන් ගේ අඳුරු ලෝක – එළිය කරන පහන දරන
ඒ උත්තම තෙරිඳුන් නිති – සාදරයෙන් පුදනෙමි මම

#### 339. පඤ්චකාමගුණේ හිත්වා පියරූපේ මනෝරමේ
සද්ධාය ඝරා නික්ඛම්ම දුක්ඛස්සන්තකරෝ භව

( භාග්‍යවතුන් වහන්සේ)

පියකරු තැන සිත නවතින – පස්කම් ගුණය ම අතහැර
ගිහි වාසය දුරු කරමින් – සැදැහැයෙන් ම පැමිණි ඔබත්
දුක් විඳිනා සසර ගමන – නිමාවට ම පත් කරන්න

#### 340. මිත්තේ භජස්සු කල්‍යාණේ පන්තංච සයනාසනං
විවිත්තං අප්පනිග්ඝෝසං මත්තඤ්ඤූ හෝහි භෝජනේ

කළණ සුමිතුරන් සමඟින් – නිරතුරු වාසය කරන්න
ඈත වනේ සෙනසුන් වල – නිසල හුදෙකලා තැන් වල
තනියම කාලය ගෙවන්න
ලැබෙනා ආහාර වේල – සිහි නුවණින් යුතුව ගන්න

#### 341. චීවරේ පිණ්ඩපාතේ ච පච්චයේ සයනාසනේ
ඒතේසු තණ්හං මා කාසි මා ලෝකං පුනරාගමි

පොරව ගන්න සිව්රු ගැනත් – වළඳන ආහාර ගැනත්
ගන්නා බෙහෙතක් ගැන හෝ – තමන් සිටින කුටිය ගැනත්
කිසිම දෙයක් ගැන මේවා – ආශාවක් නොකර ඉන්න
එන්නට නම් එපා! යළිත් – දුකින් පිරුන සංසාරෙට

#### 342. සංවුතෝ පාතිමොක්ඛස්මිං ඉන්‍ද්‍රියේසු ච පඤ්චසු
සති කායගතාත්‍යත්ථු නිබ්බිදා බහුලෝ භව

සුරකින සිල් පදයන් ගැන – තමන්ගෙ ඉඳුරන් පස ගැන
සංවරයෙන් කල් ගෙවන්න
කයෙහි තිබෙන ඇත්ත ගැනම – පවතීවා! නිතර සිහිය
සංසාරෙට කලකිරීම – බහුල සිතින් කල් ගෙවන්න

#### 343. නිමිත්තං පරිවජ්ජේහි සුභං රාගූපසංහිතං
අසුභාය චිත්තං භාවේහි ඒකග්ගං සුසමාහිතං

සුන්දර විලසට දිස්වෙන – රාගයක්ම ඇති කරවන
කිසිම අරමුණක් ගැන ඔබ – නො ම සලකා දුරු කරන්න
ඉතා හොඳින් එකඟ කෙරුව – සමාධිගත සිතින් යුතුව
පිළිකුල් වූ දෙය එලෙසම – ඔබ සිත තුළ රඳවගන්න

#### 344. අනිමිත්තං ච භාවේහි මානානුසයමුජ්ජහ
තතෝ මානාභිසමයා උපසන්තෝ චරිස්සසී ති

කෙලෙස් සටහනක් නො තිබෙන – විදසුන් නුවණ ම වඩමින්
මානය හිත පතුළෙ තිබෙන – මුලින් ම උපුටා දමන්න
දියුණු කරන ලද නුවණින් – එය බැහැරට කර දමමින්
උපශාන්ත බවට පත් ව – සැනසීමෙන් කල් ගෙවන්න

#### ඉත්ථං සුදං භගවා ආයස්මන්තං රාහුලං ඉමාහි ගාථාහි අභිණ්හං ඕවදතී ති.

භාග්‍යවතුන් වහන්සේ මේ ආකාරයෙන් ආයුෂ්මත් රාහුලයන් හට මේ ගාථා වලින් නිතර අවවාද කරන සේක.

#### රාහුල සුත්තං නිට්ඨිතං.

රාහුල සමිඳුන් නිසා වදාළ දෙසුම නිමා විය.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_2-11/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M