« »

# ඛුද්දක නිකාය

# ථේර ගාථා

## 7.1.4. සෝපාකත්ථේරගාථා

### 7.1.4. සෝපාක තෙරුන්ගේ ගාථා

#### 480. දිස්වා පාසාදඡායායං චංකමන්තං නරුත්තමං
තත්ථ නං උපසංකම්ම වන්දිසං පුරිසුත්තමං

480. ගන්ධ කුටියේ සෙවණ සක්මන් මළුවට වැටිලා තිබුණා. පුරුෂෝත්තම බුදු සමිඳුන් සක්මන් කරමින් එතන වැඩසිටියා. මාත් එතනට ගියා. ඒ පුරුෂෝත්තම බුදු සමිඳුන්ට වන්දනා කළා.

#### 481. ඒකංසං චීවරං කත්වා සංහරිත්වා න පාණයෝ
අනුචංකමිස්සං විරජං සබ්බසත්තානමුත්තමං

481. ඉතින් මමත් සිවුර ඒකාංශ කරලා පොරවා ගත්තා. දෑත එක්කර ගත්තා. සියළු සත්වයන්ට උතුම් වූ නිකෙලෙස් වූ බුදු සමිඳාණන් පිටුපසින් මමත් සක්මන් කළා.

#### 482. තතෝ පඤ්හේ අපුච්ඡි මං පඤ්හානං කෝවිදෝ විදූ
අච්ඡම්හී ච අභීතෝ ච ව්‍යාකාසිං සත්ථුනෝ අහං

482. බුදු සමිඳාණන් ප්‍රශ්න විසඳන්ට නම් අතිශයින්ම දක්ෂයි. මගෙනුත් ප්‍රශ්න අසා වදාළා. මට ඒ වෙලාවේ කිසි බියක් ඇති වුණේ නෑ. තැති ගැනීමක් ඇතිවුණේ නෑ. මං පිළිතුරු දුන්නා.

#### 483. විස්සජ්ජිතේසු පඤ්හේසු අනුමෝදි තථාගතෝ
භික්ඛුසංඝං විලෝකෙත්වා ඉමමත්ථං අභාසථ

483. තථාගත බුදු සමිඳුන් මං ඒ ප්‍රශ්න විසඳපු ආකාරය ගැන සතුටින් අනුමෝදන් වුණා. භික්ෂු සංඝයා දෙස බලා මං ගැන මෙහෙම වදාළා.

#### 484. ලාභා අංගානමගධානං යේසායං පරිභුඤ්ජති
චීවරං පිණ්ඩපාතං ච පච්චයං සයනාසනං
පච්චුට්ඨානං ච සාමීචිං තේසං ලාභාති චාබ්‍රවි

484. මේ සෝපාක ශ්‍රමණ දරුවාට ශ්‍රද්ධාවෙන් සිවුරු, පිණ්ඩපාත, සෙනසුන්, ගිලන්පස පූජා කරනවා. මේ ළදරු සෝපාක ඒවා වළඳනවා. ඒ සිවුපසය පූජා කරන අංග, මගධ ජනපදවාසීන්ට නම් ලොකු ම ලාභයක්. මේ සිඟිති ශ්‍රමණයන්ව දැකලා අසුනින් නැගිටලා ගෞරව කළොත්, ඔවුන්ට ලොකු ලාභයක්. ධර්ම කථාවන් පැවැත්වුවොත් ඔවුන්ට ලොකු ලාභයක්.

#### 485. අජ්ජතග්ගේ මං සෝපාක දස්සනායුපසංකම
ඒසා චේව තේ සෝපාක භවතු උපසම්පදා

485. පින්වත් සෝපාක, ඔයා අද ඉඳලා මාව බලන්ට එන්ට ඕනෑ. පින්වත් සෝපාක, මං අහපු ප්‍රශ්නවලට ඔයාගෙ පිළිතුරු දීමම තමයි උපසම්පදාව.

#### 486. ජාතියා සත්තවස්සෝහං ලද්ධාන උපසම්පදං
ධාරේමි අන්තිමං දේහං අහෝ ධම්මසුධම්මතා’ති.

486. මං උපසම්පදාව ලබන කොට වයස අවුරුදු හතයි. මේක මගේ අන්තිම ශරීරය. අහෝ! සද්ධර්මය නම් ආශ්චර්යයි.

#### ඉත්ථං සුදං ආයස්මා සෝපාකෝ ථේරෝ ගාථායෝ අභාසිත්ථා’ති.

මෙය වනාහී ආයුෂ්මත් සෝපාක නම් රහත් මුනිඳුන් වදාළ ගාථාවන් ය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn5_7-1-4/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M