« »

# සංයුත්ත නිකාය

# ඛන්ධක වග්ගෝ

## 1.3.1.3. සක්කාය සුත්තං

### 1.3.1.3. සක්කාය ගැන වදාළ දෙසුම

#### 105. සාවත්ථියං…..

105. සැවැත් නුවර දී …………………..

#### සක්‌කායඤ්‌ච වෝ භික්ඛවේ, දේසිස්සාමි සක්‌කායසමුදයඤ්‌ච සක්‌කායනිරෝධඤ්‌ච සක්‌කායනිරෝධගාමිනිඤ්‌ච පටිපදං. තං සුණාථ.

පින්වත් මහණෙනි, ඔබට මා සක්කාය ගැනත්, සක්කාය සකස්වීම ගැනත්, සක්කාය නිරුද්ධවීම ගැනත්, සක්කාය නිරුද්ධවීම පිණිස පවතින ප්‍රතිපදාව ගැනත් දේශනා කරන්නම්. එය හොඳින් අසා ගන්න.

#### කතමෝ ච භික්ඛවේ, සක්‌කායෝ? පඤ්‌චුපාදානක්‌ඛන්‌ධාතිස්‌ස වචනීයං . කතමේ පඤ්‌ච? සෙය්‍යථීදං. රූපූපාදානක්‌ඛන්ධෝ, ….(පෙ)…. විඤ්‌ඤාණූපාදානක්‌ඛන්ධෝ. අයං වුච්‌චති භික්ඛවේ, සක්‌කායෝ.

පින්වත් මහණෙනි, සක්කාය කියන්නේ මොකක්ද? එයට කිව යුත්තේ පංච උපාදානස්කන්ධය කියලයි.

කවර පහක්ද යත්; ඒ කියන්නේ, රූප උපාදානස්කන්ධයයි. වේදනා උපාදානස්කන්ධයයි. සඤ්ඤා උපාදානස්කන්ධයයි. සංස්කාර උපාදානස්කන්ධයයි. විඤ්ඤාණ උපාදාස්කන්ධයයි. පින්වත් මහණෙනි, මෙයට තමයි සක්කාය කියන්නේ.

#### කතමෝ ච භික්ඛවේ, සක්‌කායසමුදයෝ? යායං තණ්‌හා පෝනෝභවිකා නන්‌දිරාගසහගතා තත්‍රතත්‍රාභිනන්‌දිනී, සෙය්‍යථීදං. කාමතණ්‌හා, භවතණ්‌හා, විභවතණ්‌හා. අයං වුච්‌චති භික්ඛවේ, සක්‌කායසමුදයෝ.

පින්වත් මහණෙනි, සක්කාය සකස්වීම කියන්නේ මොකක්ද?

පින්වත් මහණෙනි, පුනර්භවය ඇති කරදෙන, ආශ්වාදයෙන් ඇලෙන්නා වූ, ඒ ඒ තැනදී සතුටින් පිළිගන්නා වූ යම් මේ තණ්හාවක් ඇද්ද එයයි. ඒ කියන්නේ කාම තණ්හාව, භව තණ්හාව හා විභව තණ්හාවයි. පින්වත් මහණෙනි, මෙයට තමයි සක්කාය සකස්වීම කියන්නේ.

#### කතමෝ ච භික්ඛවේ, සක්‌කායනිරෝධෝ? යෝ තස්‌සායේව තණ්‌හාය අසේසවිරාගනිරෝධෝ චාගෝ පටිනිස්‌සග්‌ගෝ මුත්‌ති අනාලයෝ. අයං වුච්‌චති භික්ඛවේ, සක්කායනිරෝධෝ.

පින්වත් මහණෙනි, සක්කාය නිරුද්ධ වීම කියන්නේ මොකක්ද?

පින්වත් මහණෙනි, ඒ ත්‍රිවිධ තණ්හාවේ ම යම් ඉතිරි නැතිව නිරුද්ධ වීමක් ඇද්ද, අත්හැරීමක් ඇද්ද, බැහැර කිරීමක් ඇද්ද, එයින් නිදහස් වීමක් ඇද්ද, ආල රහිත වීමක් ඇද්ද පින්වත් මහණෙනි, මෙයට තමයි සක්කාය නිරුද්ධ වීම කියල කියන්නේ.

#### කතමෝ ච භික්ඛවේ, සක්‌කායනිරෝධගාමිනී පටිපදා? අයමේව අරියෝ අට්ඨංගිකෝ මග්‌ගෝ. සෙය්‍යථීදං. සම්‌මාදිට්‌ඨි ….(පෙ)…. සම්‌මාසමාධි. අයං වුච්‌චති භික්ඛවේ, සක්‌කායනිරෝධගාමිනී පටිපදාති.

පින්වත් මහණෙනි, සක්කාය නිරුද්ධ වීම පිණිස පවතින ප්‍රතිපදාව කියන්නේ මොකක්ද?

ඒ මේ ආර්ය අෂ්ටාංගික මාර්ගයයි. ඒ කියන්නේ, සම්මා දිට්ඨි, සම්මා සංකප්ප, සම්මා වාචා, සම්මා කම්මන්ත, සම්මා ආජීව, සම්මා වායාම, සම්මා සති, සම්මා සමාධි යන මෙයයි. පින්වත් මහණෙනි, මෙයට තමයි සක්කාය නිරුද්ධ වීම පිණිස පවතින ප්‍රතිපදාව කියන්නේ.

සාදු! සාදු!! සාදු!!!

සක්කාය සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/sn3_1-3-1-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M