« »

# අංගුත්තර නිකාය

# ඡක්ක නිපාතෝ

## 6.1.4.11. දාරුක්ඛන්ධ සුත්තං

### 6.1.4.11. දැව කඳ මුල් කොට වදාළ දෙසුම

#### ඒවං මේ සුතං – ඒකං සමයං ආයස්මා සාරිපුත්තෝ රාජගහේ විහරති ගිජ්ඣකූටේ පබ්බතේ.

#### අථ ඛෝ ආයස්මා සාරිපුත්තෝ පුබ්බන්හසමයං නිවාසෙත්වා පත්තචීවරමාදාය සම්බහුලේහි භික්ඛූහි සද්ධිං ගිජ්ඣකූටා පබ්බතා ඕරෝහන්තෝ අද්දස අඤ්ඤතරස්මිං පදේසේ මහන්තං දාරුක්ඛන්ධං දිස්වා භික්ඛූ ආමන්තේසි: “පස්සථ නෝ තුම්හේ ආවුසෝ අමුං මහන්තං දාරුක්ඛන්ධන්ති”

මා විසින් මෙසේ අසන ලදී. එක් සමයක ආයුෂ්මත් සාරිපුත්තයන් වහන්සේ රජගහ නුවර ගිජුකුළු පව්වෙහි වැඩවෙසෙන සේක. එකල්හී ආයුෂ්මත් සාරිපුත්තයන් වහන්සේ පෙරවරුවෙහි සිවුරු හැඳ පොරොවාගෙන පාත්‍රය හා සිවුරු ගෙන බොහෝ භික්ෂූන් සමඟ ගිජ්ඣකුට පර්වතයෙන් පහළට බසිද්දී එක්තරා ප්‍රදේශයක මහත් දැව කඳක් දුටු සේක. දැක භික්ෂූන් ඇමතූ සේක.

“ආයුෂ්මත්නි, අර මහත් දැව කඳ ඔබ දකින්නහු ද?”

#### ඒවමාවුසෝති.

“එසේ ය ආයුෂ්මතුන් වහන්ස”

#### ආකංඛමානෝ ආවුසෝ භික්ඛු ඉද්ධිමා චේතෝවසිප්පත්තෝ අමුං දාරුක්ඛන්ධං පඨවීත්වේව අධිමුච්චෙය්‍ය. තං කිස්ස හේතු: අත්ථි, ආවුසෝ අමුම්හි දාරුක්ඛන්ධේ පථවීධාතු, යං නිස්සාය භික්ඛු ඉද්ධිමා චේතෝවසිප්පත්තෝ අමුං දාරුක්ඛන්ධං පථවීත්වේව අධිමුච්චෙය්‍ය.

“ආයුෂ්මත්නි, චිත්ත වශී භාවයට පත්, ඉර්ධිමත් භික්ෂුවක් කැමති නම් ඔය දැව කඳ පඨවි ධාතුව වශයෙන් ම සළකන්නේ ය. මක් නිසාද යත්, ආයුෂ්මත්නි, යම් කරුණක් නිසාවෙන් චේතෝ වශී ප්‍රාප්ත ඉර්ධිමත් භික්ෂුව ඔය දැව කඳ පඨවි ධාතුව වශයෙන් ම සළකන්නේ නම් ඒ පඨවි ධාතුව ඔය දැව කඳෙහි ඇත්තේ ය.

#### ආකංඛමානෝ ආවුසෝ භික්ඛු ඉද්ධිමා චේතෝවසිප්පත්තෝ අමුං දාරුක්ඛන්ධං ආපොත්වේව අධිමුච්චෙය්‍ය ….(පෙ)…. තේජොත්වේව අධිමුච්චෙය්‍ය ….(පෙ)…. වායොත්වේව අධිමුච්චෙය්‍ය… සුභන්ත්වේව අධිමුච්චෙය්‍ය ….(පෙ)…. අසුභන්ත්වේව අධිමුච්චෙය්‍ය. තං කිස්ස හේතු. අත්ථි ආවුසෝ අමුම්හි දාරුක්ඛන්ධේ අසුභධාතු, යං නිස්සාය භික්ඛු ඉද්ධිමා චේතෝවසිප්පත්තෝ අමුං දාරුක්ඛන්ධං අසුභන්ත්වේව අධිමුච්චෙය්‍යාති.

ආයුෂ්මත්නි, චිත්ත වශී භාවයට පත්, ඉර්ධිමත් භික්ෂුවක් කැමති නම් ඔය දැව කඳ ආපෝ ධාතුව වශයෙන් ම සළකන්නේ ය. ….(පෙ)…. තේජෝ ධාතුව වශයෙන් ම සළකන්නේ ය. ….(පෙ)…. වායෝ ධාතුව වශයෙන් ම සළකන්නේ ය ….(පෙ)… සුභ වශයෙන් ම සළකන්නේ ය ….(පෙ). අසුභ වශයෙන් ම සළකන්නේ ය. මක් නිසාද යත්, ආයුෂ්මත්නි, යම් කරුණක් නිසාවෙන් චේතෝ වශී ප්‍රාප්ත ඉර්ධිමත් භික්ෂුව ඔය දැව කඳ අසුභ වශයෙන් ම සළකන්නේ නම් ඒ අසුභ ධාතුව ඔය දැව කඳෙහි ඇත්තේ ය.”

සාදු! සාදු!! සාදු!!!

දාරුක්ඛන්ධ සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an4_6-1-4-11/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M