« »

# අංගුත්තර නිකාය

# ඡක්ක නිපාතෝ

## 10. ආනිසංසවග්ගෝ

### 10. ආනිසංස වර්ගය

## 6.2.5.1. පාතුභාව සුත්තං

### පහළ වීම ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### ඡන්නං භික්ඛවේ පාතුභාවෝ දුල්ලභෝ ලෝකස්මිං. කතමේසං ඡන්නං:

මහණෙනි, සය කරුණක පහළ වීම ලෝකයෙහි දුර්ලභ වෙයි. ඒ කවර සය කරුණක ද යත්;

#### තථාගතස්ස අරහතෝ සම්මාසම්බුද්ධස්ස පාතුභාවෝ දුල්ලභෝ ලෝකස්මිං, තථාගතප්පවේදිතස්ස ධම්මවිනයස්ස දේසේතා පුග්ගලෝ දුල්ලභෝ ලෝකස්මිං, අරියායතනේ පච්චාජාති දුල්ලභා ලෝකස්මිං, ඉන්ද්‍රියානං අවේකල්ලතා දුල්ලභා ලෝකස්මිං, අජළතා අනේලමූගතා දුල්ලභා ලෝකස්මිං, කුසලධම්මච්ඡන්දෝ දුල්ලභෝ ලෝකස්මිං.

තථාගත අරහත් සම්මා සම්බුදුරජුන්ගේ පහළ වීම ලෝකයෙහි දුර්ලභ වෙයි. තථාගතයන් වහන්සේ විසින් වදාරණ ලද ධර්ම විනය දෙසන පුද්ගලයා ලෝකයෙහි දුර්ලභ වෙයි. රහතුන්ගේ ගමනාගමනය ඇති ආර්යායතනය වන මධ්‍ය දේශයෙහි ඉපදීම ලෝකයෙහි දුර්ලභ වෙයි. ඉන්ද්‍රියයන්ගේ අඩුපාඩු නැති බව ලෝකයෙහි දුර්ලභ වෙයි. ජඩ නැති බව, කෙළතොළු නැති බව ලෝකයෙහි දුර්ලභ වෙයි. කුසල ධර්මයන් දියුණු කිරීමෙහි කැමැත්ත ලෝකයෙහි දුර්ලභ වෙයි.

#### ඉමේසං ඛෝ භික්ඛවේ ඡන්නං පාතුභාවෝ දුල්ලභෝ ලෝකස්මින්ති.

මහණෙනි, මේ සය කරුණෙහි පහළ වීම ලෝකයෙහි දුර්ලභ වෙයි.

සාදු! සාදු!! සාදු!!!

පාතුභාව සූත්‍රය නිමා විය.

## 6.2.5.2. ආනිසංස සුත්තං

### අනුසස් ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### ඡයිමේ භික්ඛවේ ආනිසංසා සෝතාපත්තිඵලසච්ඡිකිරියාය. කතමේ ඡ:

මහණෙනි, සෝවාන් ඵලය සාක්ෂාත් කිරීමෙහි මේ අනුසස් හයකි. ඒ කවර සයක් ද යත්;

#### සද්ධම්මනියතෝ හෝති, අපරිහානධම්මෝ හෝති, පරියන්තකතස්ස දුක්ඛං න හෝති, අසාධාරණේන ඤාණේන සමන්නාගතෝ හෝති, හේතු චස්ස සුදිට්ඨෝ, හේතුසමුප්පන්නා ච ධම්මා.

සද්ධර්මයෙහි ස්ථිර වූයේ වෙයි. නොපිරිහෙන ස්වභාව ඇත්තේ වෙයි. නැති කළ දුක් යළි නොහටගන්නේ වෙයි. පෘථග්ජනයන් හා සාධාරණ නොවූ අවබෝධයකින් යුක්ත වූයේ වෙයි. හේතුප්‍රත්‍ය ධර්මයන් මැනැවින් දකින ලද්දේ වෙයි. හේතූන්ගෙන් හටගත් ධර්මයන් ද මැනැවින් දකින ලද්දේ වෙයි.

#### ඉමේ ඛෝ භික්ඛවේ ඡ ආනිසංසා සෝතාපත්තිඵලසච්ඡිකිරියායා’ති.

මහණෙනි, මේ වනාහී සෝවාන් ඵලය සාක්ෂාත් කිරීමෙහි අනුසස් හය යි.

සාදු! සාදු!! සාදු!!!

ආනිසංස සූත්‍රය නිමා විය.

## 6.2.5.3. අනිච්ච සුත්තං

### අනිත්‍යය ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### සෝ වත භික්ඛවේ භික්ඛු කඤ්චි සංඛාරං නිච්චතෝ සමනුපස්සන්තෝ අනුලෝමිකාය ඛන්තියා සමන්නාගතෝ භවිස්සතී’ති නේතං ඨානං විජ්ජති. අනුලෝමිකාය ඛන්තියා අසමන්නාගතෝ සම්මත්තනියාමං ඔක්කමිස්සතී’ති නේතං ඨානං විජ්ජති. සම්මත්තනියාමං අනොක්කමමානෝ සෝතාපත්තිඵලං වා සකදාගාමිඵලං වා අනාගාමිඵලං වා අරහත්තං වා සච්ඡිකරිස්සතීති නේතං ඨානං විජ්ජති.

මහණෙනි, ඒකාන්තයෙන් ඒ භික්ෂුව සියළු සංස්කාරයන් නිත්‍ය වශයෙන් බලන්නේ, ධර්මයට අනුකූල වූ ඉවසීමෙන් යුක්ත වන්නේ ය යන කරුණ විය හැකි දෙයක් නොවෙයි. ධර්මයට අනුකූල ඉවසීමෙන් යුක්ත නොවූයේ, නිවැරදි ධර්ම මාර්ගයට බැසගන්නේ ය යන කරුණ විය හැකි දෙයක් නොවෙයි. නිවැරදි ධර්ම මාර්ගයට බැස නොගන්නේ, සෝවාන් ඵලය හෝ සකදාගාමී ඵලය හෝ අනාගාමී ඵලය හෝ අරහත්වය හෝ සාක්ෂාත් කරන්නේ ය යන කරුණ විය හැකි දෙයක් නොවෙයි.

#### සෝ වත භික්ඛවේ භික්ඛු සබ්බසංඛාරං අනිච්චතෝ සමනුපස්සන්තෝ අනුලෝමිකාය ඛන්තියා සමන්නාගතෝ භවිස්සතී’ති ඨානමේතං විජ්ජති. අනුලෝමිකාය ඛන්තියා සමන්නාගතෝ සම්මත්තනියාමං ඔක්කමිස්සතීති ඨානමේතං විජ්ජති. සම්මත්තනියාමං ඔක්කමමානෝ සෝතාපත්තිඵලං වා සකදාගාමිඵලං වා අනාගාමිඵලං වා අරහත්තං වා සච්ඡිකරිස්සතීති ඨානමේතං විජ්ජතීති.

මහණෙනි, ඒකාන්තයෙන් ඒ භික්ෂුව කිසි සංස්කාරයක් අනිත්‍ය වශයෙන් බලන්නේ, ධර්මයට අනුකූල වූ ඉවසීමෙන් යුක්ත වන්නේ ය යන කරුණ විය හැකි දෙයකි. ධර්මයට අනුකූල ඉවසීමෙන් යුක්ත වූයේ, නිවැරදි ධර්ම මාර්ගයට බැසගන්නේ ය යන කරුණ විය හැකි දෙයකි. නිවැරදි ධර්ම මාර්ගයට බැසගන්නේ, සෝවාන් ඵලය හෝ සකදාගාමී ඵලය හෝ අනාගාමී ඵලය හෝ අරහත්වය හෝ සාක්ෂාත් කරන්නේ ය යන කරුණ විය හැකි දෙයකි.

සාදු! සාදු!! සාදු!!!

අනිච්ච සූත්‍රය නිමා විය.

## 6.2.5.4. දුක්ඛ සුත්තං

### දුක ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### සෝ වත භික්ඛවේ භික්ඛු කඤ්චි සංඛාරං සුඛතෝ සමනුපස්සන්තෝ ….(පෙ)…. නේතං ඨානං විජ්ජති.

මහණෙනි, ඒකාන්තයෙන් ඒ භික්ෂුව සියළු සංස්කාරයන් සැප වශයෙන් බලන්නේ, ….(පෙ)…. යන කරුණ විය හැකි දෙයක් නොවෙයි.

#### සෝ වත භික්ඛවේ භික්ඛු සබ්බසංඛාරං දුක්ඛතෝ සමනුපස්සන්තෝ ….(පෙ)…. ඨානමේතං විජ්ජති.

මහණෙනි, ඒකාන්තයෙන් ඒ භික්ෂුව කිසි සංස්කාරයක් දුක් වශයෙන් බලන්නේ, ….(පෙ)…. යන කරුණ විය හැකි දෙයකි.

සාදු! සාදු!! සාදු!!!

දුක්ඛ සූත්‍රය නිමා විය.

## 6.2.5.5. අනත්ත සුත්තං

### අනාත්මය ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### සෝ වත භික්ඛවේ භික්ඛු කඤ්චි ධම්මං අත්තතෝ සමනුපස්සන්තෝ ….(පෙ)…. නේතං ඨානං විජ්ජති.

මහණෙනි, ඒකාන්තයෙන් ඒ භික්ෂුව සියළු සංස්කාරයන් ආත්ම වශයෙන් බලන්නේ, ….(පෙ)…. යන කරුණ විය හැකි දෙයක් නොවෙයි.

#### සෝ වත භික්ඛවේ භික්ඛු සබ්බධම්මං අනත්තතෝ සමනුපස්සන්තෝ ….(පෙ)…. ඨානමේතං විජ්ජති.

මහණෙනි, ඒකාන්තයෙන් ඒ භික්ෂුව කිසි සංස්කාරයක් අනාත්ම වශයෙන් බලන්නේ, ….(පෙ)…. යන කරුණ විය හැකි දෙයකි.

සාදු! සාදු!! සාදු!!!

අනත්ත සූත්‍රය නිමා විය.

## 6.2.5.6. නිබ්බාන සුත්තං

### නිවන ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### සෝ වත භික්ඛවේ භික්ඛු නිබ්බානං දුක්ඛතෝ සමනුපස්සන්තෝ අනුලෝමිකාය ඛන්තියා සමන්නාගතෝ භවිස්සතී’ති නේතං ඨානං විජ්ජති. අනුලෝමිකාය ඛන්තියා අසමන්නාගතෝ සම්මත්තනියාමං ඔක්කමිස්සතීති නේතං ඨානං විජ්ජති. සම්මත්තනියාමං අනොක්කමමානෝ සෝතාපත්තිඵලං වා සකදාගාමිඵලං වා අනාගාමිඵලං වා අරහත්තං වා සච්ඡිකරිස්සතීති නේතං ඨානං විජ්ජති.

මහණෙනි, ඒකාන්තයෙන් ඒ භික්ෂුව නිවන දුක් වශයෙන් බලන්නේ, ධර්මයට අනුකූල වූ ඉවසීමෙන් යුක්ත වන්නේ ය යන කරුණ විය හැකි දෙයක් නොවෙයි. ධර්මයට අනුකූල ඉවසීමෙන් යුක්ත නොවූයේ, නිවැරදි ධර්ම මාර්ගයට බැසගන්නේ ය යන කරුණ විය හැකි දෙයක් නොවෙයි. නිවැරදි ධර්ම මාර්ගයට බැස නොගන්නේ, සෝවාන් ඵලය හෝ සකදාගාමී ඵලය හෝ අනාගාමී ඵලය හෝ අරහත්වය හෝ සාක්ෂාත් කරන්නේ ය යන කරුණ විය හැකි දෙයක් නොවෙයි.

#### සෝ වත භික්ඛවේ භික්ඛු නිබ්බානං සුඛතෝ සමනුපස්සන්තෝ අනුලෝමිකාය ඛන්තියා සමන්නාගතෝ භවිස්සතීති ඨානමේතං විජ්ජති. අනුලෝමිකාය ඛන්තියා සමන්නාගතෝ සම්මත්තනියාමං ඔක්කමිස්සතී’ති ඨානමේතං විජ්ජති. සම්මත්තනියාමං ඔක්කමමානෝ සෝතාපත්තිඵලං වා සකදාගාමිඵලං වා අනාගාමිඵලං වා අරහත්තං වා සච්ඡිකරිස්සතී’ති ඨානමේතං විජ්ජතීති.

මහණෙනි, ඒකාන්තයෙන් ඒ භික්ෂුව නිවන සැප වශයෙන් බලන්නේ, ධර්මයට අනුකූල වූ ඉවසීමෙන් යුක්ත වන්නේ ය යන කරුණ විය හැකි දෙයකි. ධර්මයට අනුකූල ඉවසීමෙන් යුක්ත වූයේ, නිවැරදි ධර්ම මාර්ගයට බැසගන්නේ ය යන කරුණ විය හැකි දෙයකි. නිවැරදි ධර්ම මාර්ගයට බැසගන්නේ, සෝවාන් ඵලය හෝ සකදාගාමී ඵලය හෝ අනාගාමී ඵලය හෝ අරහත්වය හෝ සාක්ෂාත් කරන්නේ ය යන කරුණ විය හැකි දෙයකි.

සාදු! සාදු!! සාදු!!!

නිබ්බාන සූත්‍රය නිමා විය.

## 6.2.5.7. අනවත්ථිත සුත්තං

### ස්ථිර ව නොපිහිටීම ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### ඡ භික්ඛවේ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා අනිච්චසඤ්ඤං උපට්ඨාපේතුං. කතමේ ඡ:

මහණෙනි, අනුසස් සයක් දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට අනිත්‍ය සංඥාව සිතෙහි පිහිටුවා ගන්නට සුදුසු ය. ඒ කවර අනුසස් හයක් ද යත්;

#### සබ්බසංඛාරා ච මේ අනවට්ඨිතතෝ ඛායිස්සන්ති, සබ්බලෝකේ ච මේ මනෝ නාභිරමිස්සති, සබ්බලෝකා ච මේ මනෝ වුට්ඨහිස්සති, නිබ්බානපෝණං ච මේ මානසං භවිස්සති, සංයෝජනා ච මේ පහානං ගච්ඡන්ති, පරමේන ච සාමඤ්ඤේන සමන්නාගතෝ භවිස්සතීති.

මා හට සියළු සංස්කාරයන් ද ස්ථිර ව නොපිහිටි බිඳී යන දේ ලෙස වැටහෙයි. මාගේ සිත කිසි ලොවක ද නොඇලෙන්නේ ය. මාගේ සිත සියළු ලොවෙන් ද බැහැරට නැගී සිටින්නේ ය. මාගේ සිත නිවනට ද නැඹුරු වන්නේ ය. මාගේ සංයෝජනයෝ ද ප්‍රහාණයට යන්නාහු ය. උතුම් ශ්‍රමණ භාවයෙන් ද යුක්ත වන්නේ ය.

#### ඉමේ ඛෝ භික්ඛවේ ඡ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා අනිච්චසඤ්ඤං උපට්ඨාපේතුන්ති.

මහණෙනි, මේ අනුසස් සය දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට අනිත්‍ය සංඥාව සිතෙහි පිහිටුවා ගන්නට සුදුසු ය.

සාදු! සාදු!! සාදු!!!

අනවත්ථිත සූත්‍රය නිමා විය.

## 6.2.5.8. උක්ඛිත්තාසික සුත්තං

### කඩුවක් ඔසොවා ගත් වධකයා ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### ඡ භික්ඛවේ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා දුක්ඛසඤ්ඤං උපට්ඨාපේතුං. කතමේ ඡ:

මහණෙනි, අනුසස් සයක් දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට දුක්ඛ සංඥාව සිතෙහි පිහිටුවා ගන්නට සුදුසු ය. ඒ කවර අනුසස් හයක් ද යත්;

#### සබ්බසංඛාරේසු ච මේ නිබ්බිදසඤ්ඤා පච්චුපට්ඨිතා භවිස්සති සෙය්‍යථාපි උක්ඛිත්තාසිකේ වධකේ. සබ්බලෝකා ච මේ මනෝ වුට්ඨහිස්සති. නිබ්බානේ ච සන්තදස්සාවී භවිස්සාමි. අනුසයා ච මේ සමුග්ඝාතං ගච්ඡන්ති. කිච්චකාරී ච භවිස්සාමි. සත්ථා ච මේ පරිචිණ්ණෝ භවිස්සති මෙත්තාවතායාති.

මා හට සියළු සංස්කාරයන් පිළිබඳ ව කඩුවක් ඔසොවා ගත් වධකයෙකු සෙයින් එපාවීමේ සංඥාව ද වැටහීම පිහිටා සිටියේ වන්නේ ය. මාගේ සිත සියළු ලොවින් ද බැහැරට නැගී සිටින්නේ ය. නිර්වාණයෙහි ද ශාන්ත ස්වභාවය දකින්නෙක් වන්නෙමි. මාගේ අනුසයෝ ද මුලින් ම වැනසී යන්නාහු ය. නිවන් පිණිස කළ යුතු දෙය ද කරනසුළු වන්නෙමි. මා විසින් මෛත්‍රී සහගත වතින් ශාස්තෘන් වහන්සේ ඇසුරු කරන ලද්දේ ය.

#### ඉමේ ඛෝ භික්ඛවේ ඡ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා දුක්ඛසඤ්ඤං උපට්ඨාපේතුන්ති.

මහණෙනි, මේ අනුසස් සය දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට දුක්ඛ සංඥාව සිතෙහි පිහිටුවා ගන්නට සුදුසු ය.

සාදු! සාදු!! සාදු!!!

උක්ඛිත්තාසික සූත්‍රය නිමා විය.

## 6.2.5.9. අතම්මය සුත්තං

### තෘෂ්ණා දෘෂ්ටි නැති බව ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### ඡ භික්ඛවේ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා අනත්තසඤ්ඤං උපට්ඨාපේතුං. කතමේ ඡ:

මහණෙනි, අනුසස් සයක් දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට අනාත්ම සංඥාව සිතෙහි පිහිටුවා ගන්නට සුදුසු ය. ඒ කවර අනුසස් හයක් ද යත්;

#### සබ්බලෝකේ ච අතම්මයෝ භවිස්සාමි. අහංකාරා ච මේ උපරුජ්ක්‍ධිස්සන්ති. මමංකාරා ච මේ උපරුජ්ක්‍ධිස්සන්ති. අසාධාරණේන ච ඤාණේන සමන්නාගතෝ භවිස්සාමි. හේතු ච මේ සුදිට්ඨෝ භවිස්සති, හේතුසමුප්පන්නා ච ධම්මා.

සියළු ලෝකයෙහි ද තෘෂ්ණා දෘෂ්ටි නැතියෙක් වන්නෙමි. මාගේ මම වෙමි යි ආදී දෘෂ්ටීහු ද නොපෙනී යන්නාහු ය. මාගේ ය යනාදී තෘෂ්ණාවන් මා කෙරෙන් නොපෙනී යන්නේ ය. පෘථග්ජනයන් හා සාධාරණ නොවූ අවබෝධ ඥානයකින ද යුක්ත වන්නෙමි. මවිසින් හේතූන් ද මැනැවින් දක්නා ලද්දේ ය. හේතූන්ගෙන් හටගත් ධර්මයන් ද මැනැවින් දක්නා ලද්දේ ය.

#### ඉමේ ඛෝ භික්ඛවේ ඡ ආනිසංසේ සම්පස්සමානේන අලමේව භික්ඛුනා සබ්බසංඛාරේසු අනෝධිං කරිත්වා අනත්තසඤ්ඤං උපට්ඨාපේතුන්ති.

මහණෙනි, මේ අනුසස් සය දකින්නා වූ භික්ෂුව විසින් සියළු සංස්කාරයන් පිළිබඳ ව සීමා රහිත කොට අනාත්ම සංඥාව සිතෙහි පිහිටුවා ගන්නට සුදුසු ය.

සාදු! සාදු!! සාදු!!!

අතම්මය සූත්‍රය නිමා විය.

## 6.2.5.10. භව සුත්තං

### භවය ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### තයෝ මේ භික්ඛවේ භවා පහාතබ්බා. තීසු සික්ඛාසු සික්ඛිතබ්බං. කතමේ තයෝ භවා පහාතබ්බා:

මහණෙනි, මේ භව තුන ප්‍රහාණය කළ යුත්තේ ය. ශික්ෂා තුනක හික්මිය යුත්තේ ය. ප්‍රහාණය කළ යුත්තේ කවර භව තුනක් ද?

#### කාමභවෝ, රූපභවෝ, අරූපභවෝ, ඉමේ තයෝ භවා පහාතබ්බා.

කාම භවය, රූප භවය හා අරූප භවය යි. මේ ප්‍රහාණය කළ යුතු භව තුන යි.

#### කතමාසු තීසු සික්ඛාසු සික්ඛිතබ්බං:

හික්මිය යුත්තේ කවර ශික්ෂා තුනක ද?

#### අධිසීලසික්ඛාය, අධිචිත්තසික්ඛාය, අධිපඤ්ඤාසික්ඛාය, ඉමාසු තීසු සික්ඛාසු සික්ඛිතබ්බං.

අධිශීල ශික්ෂාවෙහි ය, අධිචිත්ත ශික්ෂාවෙහි ය, අධිප්‍රඥා ශික්ෂාවෙහි ය. මේ ශික්ෂා තුනෙහි හික්මිය යුත්තේ ය.

#### යතෝ ඛෝ භික්ඛවේ භික්ඛුනෝ ඉමේ තයෝ භවා පහීනා හොන්ති, ඉමාසු ච තීසු සික්ඛාසු සික්ඛිතසික්ඛෝ හෝති, අයං වුච්චති භික්ඛවේ භික්ඛු අච්ඡෙච්ඡි තණ්හං, වාවත්තයී සංයෝජනං, සම්මා මානාභිසමයා අන්තමකාසි දුක්ඛස්සාති.

මහණෙනි, යම් විටක භික්ෂුව හට මේ තුන් භවයන් ප්‍රහීණ වූයේ වෙයි ද, මේ ත්‍රිවිධ ශික්ෂාවන්හි මැනැවින් හික්මුණේ වෙයි ද, මහණෙනි, මේ භික්ෂුව තණ්හාව සිඳ දැම්මේ ය, සංයෝජන උදුරා දැම්මේ ය, මනාකොට මානය ප්‍රහාණයෙන් දුක් කෙළවර කළේ යැයි කියනු ලැබේ.

සාදු! සාදු!! සාදු!!!

භව සූත්‍රය නිමා විය.

## 6.2.5.11. තණ්හා සුත්තං

### තෘෂ්ණාව ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### තිස්සෝ ඉමා භික්ඛවේ තණ්හා පහාතබ්බා, තයෝ ච මානා.

මහණෙනි, මේ තෘෂ්ණා තුන ද, මේ මාන තුන ද ප්‍රහාණය කළ යුත්තේ ය.

#### කතමා තිස්සෝ තණ්හා පහාතබ්බා:

ප්‍රහාණය කළ යුතු තෘෂ්ණා තුන මොනවා ද?

#### කාමතණ්හා, භවතණ්හා, විභවතණ්හා, ඉමා තිස්සෝ තණ්හා පහාතබ්බා.

කාම තණ්හාව, භාව තණ්හාව සහ විභව තණ්හාව ය. මේ ප්‍රහාණය කළ යුතු තෘෂ්ණා තුන යි.

#### කතමේ තයෝ මානා පහාතබ්බා:

ප්‍රහාණය කළ යුතු මාන තුන මොනවා ද?

#### මානෝ, ඕමානෝ, අතිමානෝ. ඉමේ තයෝ මානා පහාතබ්බා.

ජාති ගෝත්‍ර ආදියෙන් හටගත් මානය ත්, අන්‍යයන්ට වඩා පහත් වෙමි යි හටගත් මානය ත්, අන්‍යයන්ට වඩා උසස් වෙමි යි හටගත් මානය ත් ය. මේ මාන තුන ප්‍රහාණය කළ යුත්තේ ය.

#### යතෝ ච ඛෝ භික්ඛවේ භික්ඛුනෝ ඉමා තිස්සෝ තණ්හා පහීනා හොන්ති, ඉමේ ච තයෝ මානා, අයං වුච්චති භික්ඛවේ භික්ඛු අච්ඡෙච්ඡි තණ්හං, වාවත්තයී සංයෝජනං, සම්මා මානාභිසමයා අන්තමකාසි දුක්ඛස්සාති.

මහණෙනි, යම් විටක භික්ෂුව හට මේ ත්‍රිවිධ තෘෂ්ණාව ද, මේ ත්‍රිවිධ මාන්නය ද ප්‍රහීණ වූයේ වෙයි ද, මහණෙනි, මේ භික්ෂුව තණ්හාව සිඳ දැම්මේ ය, සංයෝජන උදුරා දැම්මේ ය, මනාකොට මානය ප්‍රහාණයෙන් දුක් කෙළවර කළේ යැයි කියනු ලැබේ.

සාදු! සාදු!! සාදු!!!

තණ්හා සූත්‍රය නිමා විය.

#### ආනිසංස වග්ගෝ පඤ්චමෝ.

පස්වෙනි ආනිසංස වර්ගය අවසන් විය.

#### තස්සුද්දානං:

එහි පිළිවෙල උද්දානයයි :

#### පාතුභාවෝ ආනිසංසෝ අනිච්ච දුක්ඛ අනත්තතෝ
නිබ්බානං අනවත්ථි උක්ඛිත්තාසි අතම්මයෝ
භවා තණ්හායේකා දසාති. (මඡසං.)

පාතුභාව සූත්‍රය, ආනිසංස සූත්‍රය, අනිච්ච සූත්‍රය, දුක්ඛ සූත්‍රය, අනත්ත සූත්‍රය, නිබ්බාන සූත්‍රය, අනවත්ථිත සූත්‍රය, උක්ඛිත්තාසික සූත්‍රය, අතම්මය සූත්‍රය, භව සූත්‍රය සහ තණ්හා සූත්‍රය වශයෙන් මෙහි සූත්‍ර එකොළසකි.

#### දුතියෝ පණ්ණාසකෝ සමත්තෝ.

දෙවෙනි පණ්ණාසකය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an4_6-2-5/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M