« »

# අංගුත්තර නිකාය

# ඡක්ක නිපාතෝ

## 6.1.3.3. භය සුත්තං

### 6.1.3.3. භය ගැන වදාළ දෙසුම

#### සාවත්ථිනිදානං …..

සැවැත් නුවර දී ය …..

#### භයන්ති භික්ඛවේ කාමානමේතං අධිවචනං, දුක්ඛන්ති භික්ඛවේ කාමානමේතං අධිවචනං. රෝගෝති භික්ඛවේ කාමානමේතං අධිවචනං. ගණ්ඩෝති භික්ඛවේ කාමානමේතං අධිවචනං. සංගෝති භික්ඛවේ කාමානමේතං අධිවචනං. පංකෝති භික්ඛවේ කාමානමේතං අධිවචනං.

මහණෙනි, ‘භය’ යන මෙය කාමයන්ට කියන නමකි. මහණෙනි, ‘දුක’ යන මෙය කාමයන්ට කියන නමකි. මහණෙනි, ‘රෝගය’ යන මෙය කාමයන්ට කියන නමකි. මහණෙනි, ‘ගඬුව’ යන මෙය කාමයන්ට කියන නමකි. මහණෙනි, ‘ඇල්ම’ යන මෙය කාමයන්ට කියන නමකි. මහණෙනි, ‘මඩ’ යන මෙය කාමයන්ට කියන නමකි.

#### කස්මා ච භික්ඛවේ භයන්ති කාමානමේතං අධිවචනං? කාමරාගරත්තායං භික්ඛවේ ඡන්දරාගවිනිබද්ධෝ දිට්ඨධම්මිකාපි භයා න පරිමුච්චති, සම්පරායිකාපි භයා න පරිමුච්චති. තස්මා භයන්ති කාමානමේතං අධිවචනං. කස්මා ච භික්ඛවේ දුක්ඛන්ති ….(පෙ)…. රෝගෝති ….(පෙ)…. ගණ්ඩෝති ….(පෙ)…. සංගෝති ….(පෙ)…. පංකෝති කාමානමේතං අධිවචනං? කාමරාගරත්තායං භික්ඛවේ ඡන්දරාගවිනිබද්ධෝ දිට්ඨධම්මිකාපි පංකා න පරිමුච්චති, සම්පරායිකාපි පංකා න පරිමුච්චති. තස්මා පංකෝති කාමානමේතං අධිවචනන්ති.

මහණෙනි, කාමයන්ට ‘භය’ යනුවෙන් පවසන්නේ කුමක් හෙයින් ද? මහණෙනි, කාමරාගයෙහි ඇළුණු ඡන්දරාගයෙන් බැඳුණු තැනැත්තා මෙලොවදී ඇතිවෙන භයෙනුත් නිදහස් නොවෙයි. පරලොව භයෙනුත් නිදහස් නොවෙයි. එනිසා ය කාමයන් හට ‘භය’ යන නාමය යෙදෙන්නේ. මහණෙනි, කුමක් හෙයින් ද ‘දුක’ යනුවෙන් ….(පෙ)…. ‘රෝගය’ යනුවෙන් ….(පෙ)…. ‘ගඬු’ යනුවෙන් ….(පෙ)…. ‘ඇල්ම’ යනුවෙන් ….(පෙ)…. මහණෙනි, කාමයන්ට ‘මඩ’ යනුවෙන් පවසන්නේ කුමක් හෙයින් ද? මහණෙනි, කාමරාගයෙහි ඇළුණු ඡන්දරාගයෙන් බැඳුණු තැනැත්තා මෙලොවදී ඇතිවෙන මඩෙනුත් නිදහස් නොවෙයි. පරලොව මඩෙනුත් නිදහස් නොවෙයි. එනිසාය කාමයන් හට ‘මඩ’ යන නාමය යෙදෙන්නේ.

(ගාථා)

#### භයං දුක්ඛං රෝගෝ ච – ගණ්ඩෝ සංගෝ පංකෝ ච උභයං
ඒතේ කාමා පවුච්චන්ති යත්ථ සත්තෝ පුථුජ්ජනෝ.

භයකි. දුකක් ද වෙයි. රෝගයක් ද වෙයි. ගඬුවකි. ඇලීම හා මඩ යන දෙකෙන් ද යුක්ත ය. යම් පෘථග්ජනයෙක් මෙහි ඇලී සිටිත් ද, එහෙයින් මෙයට කාමයෝ යැයි කියනු ලැබේ.

#### උපාදානේ භයං දිස්වා ජාතිමරණසම්භවේ
අනුපාදා විමුච්චන්ති ජාතිමරණ සංඛයේ.

උපත හා මරණය උපදවා දෙන කෙලෙසුන්ට ග්‍රහණය වීමේ බිය දැක ඉපදෙන මැරෙන දෙය නැති නිවනට පැමිණ සත්වයෝ දුකින් නිදහස් වෙත් ද,

#### තේ බේමප්පත්තා සුඛිනෝ දිට්ඨධම්මාභිනිබ්බුතා
සබ්බවේරභයාතීතා සබ්බදුක්ඛං උපච්චගුන්ති.

ඔවුහු නිර්භය ස්ථානයට පැමිණියාහු ය. සැපයට පත්වූවාහු ය. මෙලොව දී ම නිවී ගියාහු ය. සියළු භය වෛර ඉක්ම ගොස් සියළු දුක් ඉක්ම ගියාහු ය.

සාදු! සාදු!! සාදු!!!

භය සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an4_6-1-3-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M