« »

# ඛුද්දක නිකාය

# සුත්ත නිපාතෝ

## 8. පසූර සුත්තං

### 8. පසූර තවුසා ගැන වදාළ දෙසුම

#### 828. ඉධේව සුද්ධි ඉති වාදියන්ති
නාඤ්ඤේසු ධම්මේසු විසුද්ධිමාහු
යං නිස්සිතා තත්ථ සුභං වදානා
පච්චේකසච්චේසු පුථූ නිවිට්ඨා

පිරිසිදු වේ තම දහමෙන් – කියමින් පැටලී වාදෙන්
දොස්ම නගති අනිත් අයට – පිරිසිදුවට නැත කියමින්
තමන් හිතා ගත් දේවල් – අරගෙන සුන්දර විලසින්
ඇත්තක් යයි සලකා ගෙන – තම තමන්ගෙ වාද ගොඩේ
බැසගෙන ඒ තුළ ගිලෙමින් – සිටිති තවුස් පිරිස බොහෝ

#### 829. තේ වාදකාමා පරිසං විගය්හ
බාලං දහන්ති මිථු අඤ්ඤමඤ්ඤං
වදන්ති තේ අඤ්ඤසිතා කථොජ්ජං
පසංසකාමා කුසලා වදානා

පැනගෙන මහ පිරිස් මැදට – වාද කරන්නට කැමති ව
ඇඟිලි දිගු කරත් උනුනට – ‘උඹල මෝඩයෝ’ කියමින්
‘අපි වෙමු වාදේ හපන්නු’ – කියා ලබන්නට පැසසුම්
පැටලී වාදෙන් වාදෙට – කාලෙ ගෙවත් වාදයට ම

#### 830. යුත්තෝ කථායං පරිසාය මජ්ඣේ
පසංසමිච්ඡං විනිඝාති හෝති
අපාහතස්මිං පන මංකු හෝති
නින්දාය සෝ කුප්පති රන්ධමේසී

මහා පිරිස් මැද මතුවී – කැළඹී ගිය විට වාදෙන්
පැසසුම් ලැබුමට කැමතිව – නින්දා බැට දෙයි අනුන්ට
ඉවත් කෙරුව විට වාදෙන් – කරබා ගෙන හිඳී යසට
නින්දාවට කුපිත වෙමින් – ප්‍රතිවාදින් තුළ තිබෙනා
සිදුරම සොයමින් පසුවෙයි

#### 831. යමස්ස වාදං පරිහීනමාහු
අපාසදං පඤ්හවීමංසකා සේ
පරිදේවති සෝචති හීනවාදෝ
උපච්චගා මන්ති අනුත්ථුනාති

ප්‍රශ්න නඟා විමසන අය – ඔහු ගේ වාදය විමසා
‘ළාමක දෙයකි’ යි කියමින් – ඉවත් කෙරුව විට වාදෙන්
පිරිහී ගිය විට වාදෙන් – ‘අනේ මාව ඉවත් කළා’!
කියමින් වැළපී තතනයි – හිඳී තැවි තැවී සෝකෙන්

#### 832. ඒතේ විවාදා සමණේසු ජාතා
ඒතේසු උග්ඝාති නිඝාති හෝති
ඒවම්පි දිස්වා විරමේ කථොජ්ජං
න හඤ්ඤදත්ථත්ථි පසංසලාභා

තවුසන් අතරේ තිබෙනා – වාදයන් ගෙ හැටි මෙසේය
පැසසුම් හා නින්දාවය – මෙවැනි වාද තුළ ඇත්තේ
මේ බව නුවණින් දුටු විට – නො ඇලේ කිසි වාදයකට
පැසසීමක් ලැබීම මිස – නැත වෙන අරුතක් වාදෙක

#### 833. පසංසිතෝ වා පන තත්ථ හෝති
අක්ඛාය වාදං පරිසාය මජ්ඣේ
සෝ තං හසති උන්නමතිච්ච තේන
පප්පුය්‍ය තමත්ථං යථාමනෝ අහූ

පිරිසක් මැද වාදය කොට – ජයක් ලබා ගත් විට හේ
තමා කෙරුව වාදය ගැන – කිත් පැසසුම් පැමිණෙන්නේ
සිනාසෙමින් සිටියි එවිට – උඩඟුව ඉහළට යයි සිත
තමා සිතා ගත් විලසින් – ජය ලැබ ගත් බව කියමින්

#### 834. යා උන්නති සාස්ස විඝාතභූමි
මානාතිමානං වදතේ පනේසෝ
ඒතම්පි දිස්වා න විවාදයේථ
න හි තේන සුද්ධිං කුසලා වදන්ති

ඔහු තුළ ඇති උඩඟු බව ම – ඔහු හට සලසයි කරදර
‘හිතට ගත්ත අතිමානය’ – යයි පවසති මේ ගැන ලොව
නුවණින් මෙය දැක්ක විටදි – නො ම පැටලී යයි වාදෙට
සදහම් දකිනා උතුමන් – කිසිදින නොම පවසත්මය
වාදයකින් පිරිසිදු බව

#### 835. සූරෝ යථා රාජඛාදාය පුට්ඨෝ
අභිගජ්ජමේති පටිසූරමිච්ඡං
යේනේව සෝ තේන පලේහි සූර
පුබ්බේව නත්ථි යදිදං යුධාය

ගුස්තිකාරයෙකු දුටු විට – ගොරවා ගෙන යන සටනට
රාජ බොජුන් අනුභව කළ – ගුස්තිකාරයෙක් විලසට
එවැනි ගුස්තිකාරයන් ම – සිටින තැනක් සොයා බලා
ඔබ යා යුතුමය එදෙසට
මා තුළ නම් කළින් සිටම – නැත කෙලෙසුන් ගුස්තියකට

#### 836. යේ දිට්ඨිමුග්ගය්හ විවාදයන්ති
ඉදමේව සච්චන්ති ච වාදයන්ති
තේ ත්වං වදස්සු න හි තේධ අත්ථි
වාදම්හි ජාතේ පටිසේනිකත්තා

වැරදි මතය ගෙන දැඩිලෙස – පැටලේ නම් වාදයකට
තම මතයම ඇත්තක් යයි – කියමින් සකසයි වාදම
තමන් හදන වාදය තුළ – ප්‍රතිවාදය ගොඩ නඟනා
එබඳු අයම සොයා යන්න – මෙහි නැත ඔබ සොයනා අය

#### 837. විසේනිකත්වා පන යේ චරන්ති
දිට්ඨීහි දිට්ඨිං අවිරුජ්ඣමානා
තේසු ත්වං කිං ලභේථෝ පසූර
යේසීධ නත්ථි පරමුග්ගහීතං

කෙලෙස් මාර සෙනඟ නසා – සදහම් තුළ සිටින කෙනා
වාදයකින් වාදයකට – ගැටී නොයත්ම ය කිසිදින
පසූරයෙනි, ඒ අය තුළ – කාවද ඔබ සොයා යන්නේ?
දැඩිව ගත්තු කිසිම දෙයක් – නොමැති ය ඒ උදවිය තුළ

#### 838. අථ ත්වං පවිතක්කමාගමා
මනසා දිට්ඨිගතානි චින්තයන්තෝ
ධෝනෙන යුගං සමාගමා
න හි ත්වං සක්ඛසි සම්පයාතවේති

සිතින් ගොතා ගත්ත වාද – තුළ තම සිත පටලවගෙන
වාද බරක් හිසින් අරන් – ඔබ නම් මෙහි සිටින නමුත්
කෙලෙස් නැසූ මුනිවරු හා – එකටෙක දොඩමින් සිටින්ට
සිතා සිටිය නමුත් ඔබට – එය කළ නොහැකිය කිසිදින

#### පසුර සුත්තං නිට්ඨිතං.

පසූර තවුසා නිසා වදාළ දෙසුම නිමා විය.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_4-8/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M