« »

# ඛුද්දක නිකාය

# සුත්ත නිපාතෝ

## 5. පරමට්ඨක සුත්තං

### 5. උතුම් දෙය ගැන ගාථා අටකින් වදාළ දෙසුම

#### 800. පරමන්ති දිට්ඨීසු පරිබ්බසානෝ
යදුත්තරිං කුරුතේ ජන්තු ලෝකේ
හීනාති අඤ්ඤේ තතෝ සබ්බමාහ
තස්මා විවාදානි අවීතිවත්තෝ

යම් යම් නිස්සාර වාද – උත්තම දේවල් ලෙස ගෙන
ඒ ගැන පවසන උදවිය – සලකා මුනිවරු විලසින්
ඒ අදහස් නොපිළිගත්තු – හැම ‘ළාමක’ යයි සිතමින්
සිටින ඔවුන් කිසිම දිනක – එයින් බැහැර නොයන්නේ

#### 801. යදත්තනි පස්සති ආනිසංසං
දිට්ඨේ සුතේ සීලවතේ මුතේ වා
තදේව සෝ තත්ථ සමුග්ගහාය
නිහීනතෝ පස්සති සබ්බමඤ්ඤං

අසනා දකිනා කිසිවක් – සුවඳ මෙන්ම රස පහසත්
රකිනා යම් සීල ව්‍රතත් – තුලටම වී රැඳී සිටිත්
දකිමින් එහි නෙක අනුසස් – එයම උතුම් දෙය ලෙස ගෙන
ලොවේ තිබෙන අන් සියල්ල – සලකයි ලාමක වශයෙන්

#### 802. තං වාපි ගන්ථං කුසලා වදන්ති
යං නිස්සිතෝ පස්සති හීනමඤ්ඤං
තස්මා හි දිට්ඨං ව සුතං මුතං වා
සීලබ්බතං භික්ඛු න නිස්සයෙය්‍ය

බැඳුන විටදි මේ මතේට – පෙනේ අනික් හැම හීනව
දහම් දකින නුවණැත්තෝ – පවසති මෙය අවුලක් ලෙස
එනිසා ඇසු දුටුව දෙයත් – සුවඳ මෙන්ම රස පහසත්
වෙනත් සීල ව්‍රතයක් හෝ – ඇසුරු නොම කරයි සමණා

#### 803. දිට්ඨිම්පි ලෝකස්මිං න කප්පයෙය්‍ය
ඤාණේන වා සීලවතේන වාපි
සමෝති අත්තානමනූපනෙය්‍ය
හීනෝ න මඤ්ඤේථ විසේසි වාපි

ලොවේ තිබෙන වාදයෙන්ද – නුවණින් හෝ සීලයෙන්ද
අමුතු කල්පනා අළුතින් – සදා නොගන්නේ
අනුන් සමඟ තමන් ගැනද – සම වශයෙන් නොම සිතමින්
නැතහොත් ළාමක යයි හෝ – උතුම් යයිද නොම සිතමින්
මාන්නයෙන් තොර වන්නේ

#### 804. අත්තං පහාය අනුපාදියානෝ
ඤාණේපි සෝ නිස්සයං නෝ කරෝති
ස වේ වියත්තේසු න වග්ගසාරී
දිට්ඨිම්පි සෝ න පච්චේති කිඤ්චි

’තමා’ විලස සිතා සිටිය – සියල්ල අතහැර නොබැඳී
ඇති කරගත් නුවණින් හේ – වාදය ඇසුරට නොගනී
වාද කරන පිරිස අතර – සැබවින් අගතියට නොයයි
වාදයකට නොම පැටලෙයි.

#### 805. යස්සූභයන්තේ පණිධීධ නත්ථි
භවාභවාය ඉධ වා හුරං වා
නිවේසනා තස්ස න සන්ති කේචි
ධම්මේසු නිච්ඡෙය්‍ය සමුග්ගහීතං

මේ ලොව හෝ වෙනත් ලොවක් – හෝ වෙන පවතින කිසිවක්
ගැන කිසි පැතුමක් නොමැතිව – තණ්හාවෙන් තොර වී ගිය
උතුමා හට නැත්තේමය – දුක හදනා කෙලෙස් නිවස
එවැනි කිසිම දෙයක් කෙරෙහි – සිතක් පහළ නොවේ ඔහුට

#### 806. තස්සීධ දිට්ඨේ ව සුතේ මුතේ වා
පකප්පිතා නත්ථි අණූපි සඤ්ඤා
තං බ්‍රාහ්මණං දිට්ඨිමනාදියානං
කේනීධ ලෝකස්මිං විකප්පයෙය්‍ය

අහනා දකිනා දේ ගැන – සුවඳත් රස පහසත් ගැන
හිතේ ඇල්ම හටගන්නා – අණුමාත්‍ර හැඟුමක් හෝ
එ හැම සිතින් බැහැරට කළ – අරහත් මුනිඳුන්ට නොමැත
යළිත් ලොවේ කවර දෙයට – කුමක් පිණිස පැටලෙන්ටද?

#### 807. න කප්පයන්ති න පුරෙක්ඛරොන්ති
ධම්මාපි තේසං න පටිච්ඡිතාසේ
න බ්‍රාහ්මණෝ සීලවතෙන නෙය්‍යෝ
පාරංගතෝ න පච්චේති තාදීති

අතීතයේ නොම පැටලෙත් – අනාගතේ නොම සකසත්
දුක හැදෙනා මතවාදෙන් – රහතුන් හට පලක් නොමැත
අටලෝ දහමින් නොසැලෙන – පරතෙරටම වැඩි මුනිඳුන්
ආපසු කැරකී කිසිදා – නොඑන්නේය ලෝකය වෙත

#### පරමට්ඨක සුත්තං නිට්ඨිතං.

උතුම් දෙය ගැන ගාථා අටකින් වදාළ දෙසුම නිමා විය.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_4-5/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M