« »

# ඛුද්දක නිකාය

# සුත්ත නිපාතෝ

## 1. කාම සුත්තං

### 1. කාමයන් ගැන වදාළ දෙසුම

#### 770. කාමං කාමයමානස්ස – තස්ස චේතං සමිජ්ඣති
අද්ධා පීතිමනෝ හෝති – ලද්ධා මච්චෝ යදිච්ඡති

කම් සැප විඳින්නට රුචි වුණ කෙනා හට
ලද විට ඒ කාම සම්පත් තමා හට
ලැබුණා පතා සිටි දේවල් මෙමා හට
කියමින් පිණා යයි සතුටින් සැබෑවට

#### 771. තස්ස චේ කාමයානස්ස – ඡන්දජාතස්ස ජන්තුනෝ
තේ කාමා පරිහායන්ති – සල්ලවිද්ධෝව රුප්පති

ලද ලද කම් සැපයටම නිති කැමති වන
කෙනෙකුට ඒ තුළම සිත සැනසුම සදන
කාලය පැමිණි විට ඒ සම්පත් නැසෙන
වැළපෙයි එයා විලසට ළය හුල ඇණුන

#### 772. යෝ කාමේ පරිවජ්ජේති – සප්පස්සේව පදා සිරෝ
සෝ’ මං විසත්තිකං ලෝකේ – සතෝ සමතිවත්තති

මෙය දැක හැම කාමයන් දුරු කරන කෙනා
බැහැරට දමයි සර්පයෙකුගෙ හිස ලෙසිනා
මෙලෙසින් සිහි නුවණ පවතින ඒ සමණා
පැන යයි සියළු තණ්හාවෙන් ලොව බැඳෙනා

#### 773. ඛෙත්තං වත්ථුං හිරඤ්ඤං වා – ගවාස්සං දාසපෝරිසං
ථියෝ බන්ධූ පුථුකාමේ – යෝ නරෝ අනුගිජ්ඣති

කෙත් වත් රන් රුවන් මෙහෙකරුවන් ආදී
ගවයන් අසුන් හා නෑයන් ඇති විහිදී
බොහො කාමයන් සිතමින් එයටම පැහැදී
ගිජු වෙන කෙනා සිත වෙන’තක නොම යාදී

#### 774. අබලා නං බලීයන්ති – මද්දන්තේ නං පරිස්සයා
තතෝ නං දුක්ඛමන්වේති – නාවං භින්නමිවෝදකං

දුර්වල කෙලෙස් ඔහුව යටකර ගෙන යන්නේ
කරදර කම්කටොළු ඔහු මඩිමින් ඉන්නේ
කාමය තුළින් ඔහු දුක වෙතමයි යන්නේ
හිල් වුන නැවට ගලනා දිය කඳ වැන්නේ

#### 775. තස්මා ජන්තු සදා සතෝ – කාමානි පරිවජ්ජයේ
තේ පහාය තරේ ඕඝං – නාවං සිත්වාව පාරගූති

එනිසා හැමවිටම සිහියෙන් කල් ගෙවමින්
දැනගෙන කාමයන් බැහැරට හැර දමමින්
දිය ඉස නැව සදාගෙන එතෙරටම යමින්
තරණය කළ යුතුය සැඩ දිය බිඳ හරිමින්

#### කාම සුත්තං නිට්ඨිතං.

කාමයන් ගැන වදාළ දෙසුම නිමා විය.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_4-1/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M